УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета од 26.09.2019. године изабрани смо у комисију за припрему извештаја о кандидатима за избор у звање АСИСТЕНТА за ужу научну област ОПШТА ПСИХОЛОГИЈА – тежиште истраживања Квалитативна

истраживања, са 50% пуног радног времена, на одређено време од три године.

На конкурс објављен у листу Националне службе за запошљавање „Послови“ од 02.10.2019. године (допуна конкурса објављена 23.10.2019. године), пријавило се пет кандидата – Јелена Блануша, Сања Грбић, Јелена Живковић, Тијана Никитовић и Милица Скочајић (кандидаткиње ће бити приказане азбучним редом). Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Јелена Блануша** рођена је 1987. године у Кикинди. Гимназију „Душан Васиљев“ у Кикинди завршила је 2006. године и исте године уписала је студије психологије на Одсеку за психологију Филозофског факултета. Дипломирала је 2009. године са просечном оценом 9,52 и одмах уписала мастер студије на истом одсеку које је завршила 2011. године са просечном оценом 9,75. Одбранила је мастер тезу из експерименталне психологије „Перцепција и ментална визуализација: механизми и полне разлике“ под менторством проф. др Сунчице Здравковић, са оценом 10. Докторске студије на Одељењу за психологију Филозофског факултета у Београду уписала је 2012. године и до завршетка студија преостала јој је само још одбрана докторског рада. Предлог теме докторске дисертације из области експерименталне естетике под називом „Утицај формалних, афективних и контекстуалних чинилаца на естетску преференцију облих објеката“, под менторством проф. др Слободана Марковића, одбранила је 2016. године пред комисијом у саставу проф. др Дејан Тодоровић, проф. др Сунчица Здравковић и доц. др Оливер Тошковић.

Током претходних нивоа студија Јелена Блануша била је добитница различитих стипендија и награда за одличне студенте: стипендије Фонда за младе таленте – Доситеја (2008/09. и 2010/11.), награде Универзитета у Новом Саду за остварени успех током студија (2008/09.), као и стипендије Општине Кикинда за најбоље студенте (2007/08. и 2008/09.).

Од септембра 2016. године Јелена Блануша запослена је у Високој школи струковних студија за образовање васпитача и тренера у Суботици као сарадник у настави, а од 2017. године као асистент из области психолошких наука на смеровима струковни васпитач, струковни тренер у спорту, струковна медицинска сестра, струковни нутриционичар-дијететичар и специјалниста струковни васпитач. Кандидаткиња је ангажована у настави на чак 15 предмета на пет различитих смерова (у оквиру конкурсне документације доставила је детаљан опис оптерећења у настави по семестрима за све наведене курсеве): Општа психологија, Развојна психологија, Педагошка психологија, Психологија емоција, Ментална хигијена, Методологија педагошких истраживања, Рад са децом на болничком лечењу, Психолошка припрема, Филозофија спорта, Психологија исхране, Менаџмент, Неуропсихологија развојног доба, Дефектолошка дијагностика, Методика рада с децом благо ометеном у развоју, Реедукација психомоторике и практогностичке организованости. О квалитету педагошког рада кандидаткиње сведоче високе просечне оцене у студентским евалуацијама (4,35 и 4.34 у претходне две школске године).

Током 2018. године била је ангажована као истраживач на два пројекта које реализује Висока школа струковних студија за образовање васпитача и тренера у Суботици и који финансира Покрајински секретаријат за високо образовање и научноистраживачку делатност: „Релације моторичке координације и опште интелектуалне способности деце предшколског узраста“ и „Развијање способности саморегулације у исхрани код деце предшколског узраста“. У оквиру исте институције ангажована је и као руководилац Центра за каријерно саветовање (од 2017.) и члан Радне групе за израду плана интегритета Високе школе струковних студија за образовање васпитача и тренера у Суботици.

Јелена Блануша је члан Лабораторије за експерименталну психологију у Новом Саду од 2009. године, а Лабораторије за експерименталну психологију Филозофског факулета у Београду од 2012. године.

Заједно са проф. др Сунчицом Здравковић 2009. године одржала је предавања по позиву у Лабораторији за експерименталну психологију Филозофског факулета у Београду под називом „Перцепција и ментална визуализација: механизми и полне разлике – I и II део“.

Кандидаткиња Јелена Блануша поседује сертификат о похађању „Уводног курса за примену неуропсихолошке дијагностике“ у организацији Центра за примењену психологију Друштва психолога Србије. Положила је и напредни ниво едукације за рад са жртвама насиља и дуже од две године је волонтирала у СОС центру за помоћ женама и деци жртвама насиља. Има завршене тренинге из писања предлога пројеката и пројектног менаџмента.

Оснивач је и активни члан удружења „Центар за активно друштво“ из Кикинде које се бави решавањем различитих проблема у локалној заједници (од 2014. године). У оквиру удружења била је ангажована као истраживач на истраживању положаја младих у Кикинди за сврху израде Локалног акционог плана за младе (2014.), као психолог у Психолошком саветовалишту за младе (2015. и 2016.) и као координатор пројекта „Чувари природе“ (2016.). У оквиру Кикиндске иницијативе младих радила је као истраживач на изради базе података о потенцијалима младих на тржишту рада за ангажовање у туристичкој привреди (2013.). Од 2018. године је ангажована, најпре као теренска сарадница, а онда и као регионална координаторка, на пројекту „Хуманитарна помоћ у храни за мигранте, тражиоце азила и избеглице које су смештене у владиним центрима у Србији“ (Care International Србија).

Јелена Блануша је песникиња и има две објављене и вишеструко награђиване књиге поезије. Поред тога је била и уредница часописа „Балкански књижевни гласник“ (2018-2019) и коуредница два зборника поезије.

Библиографија кандидаткиње Јелене Блануше састоји се од 19 референци: једног чланка у врхунском међународном часопису (M21), једног поглавља у монографији међународног значаја (M14), једног чланка у врхунском часопису националног значаја (М51), два рада са међународне конференције штампана у целини (М33) и тринаест саопштења са научних скупова штампаних у изводу – девет са међународних (М34) и четири са националних конференција (М64), као и једног стручног приручника за студенте високих школа струковних студија за образовање васпитача. Увид у садржај радова указује на то да сви радови кандидаткиње извештавају о квантитативним и експерименталним студијама. Са листе приложене библиографије одабрали смо за посебан приказ коауторски рад из врхунског међународног часописа у коме је кандидаткиња први аутор (M21).

Blanuša, J., & Zdravković, S. (2015). Horizontal-vertical illusion in mental imagery: quantitative evidence. *Frontiers in human neuroscience*, *9*, 33. doi:10.3389/fnhum.2015.00033

У овом чланку представљена је експериментална студија која је била усмерена на два основна циља: да истражи разлику између перцепције и менталне визуализације уз коришћење визуелне илузије као стимулуса, као и да испита родне разлике у перцепцији и менталној визуализацији. На основу налаза ранијих неуронаучних истраживања, ауторке полазе од хипотезе да се неће јавити разлике између перцепције и менталне визуализације, иако је ова претпоставка у нескладу са налазима добијеним у бихевиоралним студијама који су донекле неконзистентни. Претпоставка ауторки је да је ова недоследност у налазима различитих бихевиоралних студија последица методолошких разлика међу њима. Како би превазишле методолошке недостатке претходних студија, ослониле су се на модификовану експерименталну процедуру која је подразумевала коришћење једноставних и недвосмислених стимулуса, поједностављени задатак визуализације, прецизно мерење одговора, контролисање стратегија одговарања итд. Додатно испитивање родних разлика било је мотивисано нескладом између њихових налаза и постојеће литературе. Резултати су потврдили да не постоји значајна разлика између перцепције и менталне визуализације: испитаници су подједнако реаговали на илузију у оба задатка. У додатном експерименту тестиран је утицај величине стимулуса и резултати су указали на то да, док нема значајних разлика када је о јачини илузије реч, јављају се родне разлике у погледу менталне визуализације средњих и великих стимулуса, што потенцијално указује на спацијалну природу менталних репрезентација.

\* \* \*

**Сања Грбић** рођена је 1991. године у Панчеву. Као ђак генерације је 2006. године завршила основну школу „Жарко Зрењанин“ у Зрењанину, а 2010. године и Зрењанинску гимназију. Исте године уписала је основне академске студије психологије на Филозофском факултету Универзитета у Београду, које је завршила 2014. године са просечном оценом 9,73. Исте године, као прва у генерацији, уписала је мастер студије психологије. Под менторством проф. др Лазара Тењовића одбранила је мастер рад и завршила мастер студије са просечном оценом 10 и то 2015. године. Исте године уписала је докторске студије на Одељењу за психологију Филозофског факултета у Београду, и до сада је извела све самосталне истраживачке радове и положила све испите на студијама са просечном оценом 10. Током студија положила је и основни и виши (докторски) курс из квалитативне методологије са највишом оценом. У децембру 2018. године одбранила је предлог теме докторске дисертације под називом „Ко-конструисање идентитета у адолесценцији кроз процес колаборативне наративизације“, под заједничким менторством доц. др Биљане Станковић и проф. др Ксеније Крстић и пред комисијом коју су чинили проф. др Александар Бауцал, проф. др Зоран Павловић и доц. др Ивана Степановић Илић. Докторска дисертација, чија израда је у току, полази од наративног приступа у оквиру социокултурне психологије и усмерена је на разумевање процеса идентитетске експлорације која се одвија током адолесценције у интеракцији са вршњацима. Дисертација се у методолошком смислу ослања на квалитативни приступ, прецизније на технике наративне и конверзационо-дискурзивне анализе.

Током претходних нивоа студија Сања Грбић била је добитница различитих стипендија за најбоље студенте. Током мастер студија примала је стипендију Фонда за младе таленте – Доситеја. По упису докторских студија, била је добитник стипендије Министарства просвете, науке и технолошког развоја намењене најбољим докторантима у Србији, коју је користила током прве две године студија (2016-2018), односно док се није запослила.

Од фебруара 2018. године Сања Грбић запослена је као истраживач сарадник на Институту за педагошка истраживања, на пројекту под називом „Од подстицања иницијативе, сарадње и стваралаштва у образовању, до нових улога и идентитета у друштву“, који финансира Министарство просвете, науке и технолошког развоја Републике Србије. На истом пројекту била је ангажована од 2016. године као стипендиста Министарства просвете, науке и технолошког развоја. У оквиру овог пројекта је током 2018. била укључена у истраживање које се тиче мотивације будућих наставника за бављење професијом, а рад са приказаним досадашњим резултатима је у процесу рецензирања у врхунском међународном часопису (М21). У наредној, 2019. години, укључила се у другу истраживачку линију, ближу њеном тематско-методолошком усмерењу, у оквиру које се, користећи квалитативну методологију, бави темом ко-конструисања идентитета младих у школском контексту. Путем наратива и интервјуа прикупила је податке о начину на који млади доживљавају себе и своју генерацију, о томе како виде улогу школе у развоју свог идентитета, и о месту које школа има у слици о њиховој будућности. Почетни део ових резултата објављен је у зборнику сажетака са међународне научне конференције (М34) и у процесу је рецензирања у домаћем часопису међународног значаја (М24). Током 2020. године предвиђено је даље објављивање емпиријских радова у међународним и домаћим часописима који су проистекли из ових истраживачких активности.

Поред овог, кандидаткиња је учествовала и у више других домаћих и међународних истраживачких пројеката. У Институту за педагошка истраживања је, као члан истраживачког тима, била укључена у реализацију међународних евалуативних истраживачких пројеката: „TIMSS 2019 - Trends in International Mathematics and Science Study“ и „LaNA 2019 - Literacy and Numeracy Assessment“, а актуелно је ангажована у организацији и извођењу студије „PIRLS 2021 – Progress in International Reading Literacy Study“.

Додатно истраживачкo искуствo у примени квалитативне методологије стицала је кроз ангажовања на пројектима институција које се баве образовањем. Први такав пројекат је „Подршка образовању ученика избеглица/ миграната на територији Републике Србије“ чији су носиоци Центар за образовне политике и УНИЦЕФ. Током 2017. године, са сарадницима је извела интервјуе и фокус групе са наставницима и стручним сарадницима у школама које су похађали ученици избеглице, које је потом квалитативно анализирала. У наредној, 2018. години, у оквиру истог пројекта квалитативно је анализирала нове податке, и овог пута прикупљене из вишеструких извора: путем наратива домаћих ученика о интеракцији са ученицима избеглицама, путем фокус групе са самим ученицима избеглицама, као и у фокус групама и интервјуима са наставницима и стручним сарадницима. Ова истраживања имала су за циљ разумевање процеса инклузије избеглица/миграната у српске школе из перспективе различитих актера, са циљем идентификовања препрека и формулисања препорука за унапређење праксе инклузије. Резултати су објављени у монографији од међународног значаја (М14), а саопштени су на међународној и националној научној конференцији (М33 и М64). Затим, у оквиру пројекта „SHARE - Унапређивање квалитета образовног система Републике Србије кроз унапређивање ефективности система спољашњег вредновања рада школа и развој хоризонталног учења између школа“, током 2016. године квалитативно је анализирала податке за две школе, које је прикупила путем фокус група са наставницима и ученицима и интервјуа са стручним сарадницима и директорима, са циљем идентификације типа и процеса промене школа као последице учешћа у пројекту. На другим пројектима Центра за образовне политике, једном међународном и два национална, током 2015. и 2016. године, стицала је разноврсно додатно истраживачко искуство. На овим пројектима бавила се прегледом правних оквира и институција које се баве инклузивним образовањем, потом конструкцијом упитника и квантитативном анализом резултата везаних за интеркултурално образовање, као и писањем коначног пројектног извештаја о имплементацији Болоњског система у земљама источне Европе на основу деск анализе.

Осим у области психологије образовања, током докторских студија имала је прилику да примени квалитативну истраживачку методологију и у области наративне психологије идентитета, а наративизација искустава на којима почива лични идентитет је касније постало кандидаткињино главно истраживачко усмерење. У „Oral history“ пројекту насталом у оквиру „Trauma, trust and memory – DAAD funded research network in Central and South Eastern Europe“, користећи прилагођени интервју животне приче, са сарадницама је прикупила наративе о кључним друштвеним и личним животним догађајима припадника различитих генерација у оквиру истих породица. Део података анализиран је и објављен 2018. године у зборницима радова са националних научних конференција (М63 и М64).

У примени квалитативног и мултиметодског приступа у акционом истраживачком пројекту кандидаткиња се опробала још на крају основних студија. Током 2013. и 2014. године, у оквиру два истраживачка пројекта – о бескућништву и о неформалном образовању младих из нехигијенских насеља (у организацији Црвеног крста Палилула и са подршком Фонда за отворено друштво), била је ангажована на извођењу интервјуа и фокус група са младима који долазе из нехигијенских насеља и на квалитативној анализи прикупљених података, као и на конструкцији упитника на основу те анализе, координацији тима теренских испитивача и квантитативној обради података. Један од продуката рада на овом пројекту представља и издавање стручног приручника „Ја сам...“ намењеног едукаторима младих из маргинализованих група у области неформалног образовања, чији је кандидаткиња коаутор.

Одмах по упису докторских студија, Сања Грбић била је укључена у извођење наставе на Одељењу за психологију Филозофског факултета у Београду. У школској 2015/16. години је као студенткиња демонстраторка учествовала у извођењу вежби на курсу „Увод у квалитативна истраживања“ на првој години основних академских студија, где је под супервизијом пратила и евалуирала квалитативне истраживачке пројекте неколико студентских група. Током двогодишњег ангажовања на Катедри за развојну и педагошку психологију, у периоду од 2016. до 2018. године, као студенткиња докторских студија ангажована у настави водила је вежбе и учествовала у оцењивању студената на курсевима „Увод у психологију образовања“ и „Психологија учења и наставе“, који се држе на трећој и четвртој години основних академских студија психологије. Поред тога, кандидаткиња је као менторка укључена у рад квалитативних студентских истраживачких група које су факултативно организоване за студенте каснијих година студија психологије.

На првој години докторских студија, у 2016. години, похађала је међународну летњу школу у организацији „Trauma, trust and memory – DAAD funded research network in Central and South Eastern Europe“, чија је тема била „Траума, миграције и интеркултуралне релације“. Две године касније, на међународној летњој школи “Migration – Trauma in Transition: Exploring sociotraumatic roots of dealing with refugees” у оквиру исте истраживачке мреже, по позиву је била учесник експертске дискусионе групе на тему изазова образовне интеграције ученика избеглица и миграната, и накнадне панел дискусије са студентима **–** полазницима летње школе. Од 2016. године похађа едукацију у Европски акредитованом образовном институту у области гешталт психотерапије у Београду и стечена знања користи као ресурс у квалитативно оријентисаном научно-истраживачком раду. У 2017. години била је учесник II међународног интердисциплинарног Конгреса гешталт терапије: „Човек и процеси промене – импликације за гешталт терапију и сродне дисциплине“. На основу претходног ангажовања, позвана је да наставницима и едукантима, у оквиру обавезног дела едукације, у предстојећем периоду одржи предавање о примени квалитативних истраживања у психотерапијској пракси.

Као секретар и председник организационог одбора, 2018. године је учествовала у организацији националног скупа „Квалитативна истраживања у друштвеним наукама: од личног искуства до социјалних пракси“, који на двогодишњем нивоу окупља квалитативне истраживаче из региона, а чији су организатори Институт за педагошка истраживања и Институт за психологију Филозофског факултета у Београду. Коуредник је зборника радова са овог скупа. У позицији генералног секретара, 2016. године је допринела одржавању међународне научне конференције „Инклузивно образовање у функцији позитивног развоја деце“, чији је суорганизатор Институт за педагошка истраживања и један је од уредника књиге сажетака са конференције.

Библиографија кандидаткиње Сање Грбић састоји се од 16 референци: једног поглавља у монографији међународног значаја (М14), два рада у истакнутом тематском зборнику водећег националног значаја (М44), пет радова штампаних у целини у зборницима са конференција – два са међународне (М33) и три са националне конференције (М63), седам саопштења са научних скупова штампаних у изводу – четири са међународних (М34) и три са националних конференција (М64), као и једног стручног приручника. Поред тога, два чланка кандидаткиње су у процесу рецензирања – један у врхунском међународном часопису (М21) и један у националном часопису међународног значаја (М24). Уредила је и два зборника радова – један са међународне конференције (М36), а други са националне квалитативне истраживачке конференције (М66). Увид у садржај радова указује на то да већина радова кандидаткиње (више од две трећине) извештава о квалитативним и миксметодским студијама, које се ослањају на различите квалитативне технике за прикупљање и анализу података. Са листе приложене библиографије одабрали смо за посебан приказ коауторски рад из монографије међународног значаја у коме је кандидаткиња други аутор (М14).

Kovacs Cerović, T., Grbić, S., & Vesić, D. (2018). How do schools integrate refugee students? First experiences from Serbia. У: Fabio Dovigo (ур.), *Studies in Inclusive Education series - Challenges and Opportunities in Education for Refugees in Europe: From Research to Good Practices* (стр. 78-112). Dordrecht, NL: Brill/Sense Publisher. ISBN 978-90-04-38321-3

У овом раду аутори приказују миксметодско истраживање процеса интеграције ученика избеглица/миграната са Блиског истока у српским школама. Циљ студије био је идентификовање кључних карактеристика процеса инклузије мигрантских ученика и то анализом перспектива различитих актера укључених у образовни процес. У методолошком смислу, истраживање је спроведено кроз три студије случаја школа и то уз ослањање и на квантитативне и на квалитативне истраживачке технике. У првој фази, од домаћих ученика и наставника сакупљени су квантитатвни подаци на основу различитих инструмената који су пружили генерални увид у психосоцијалну климу у школи кад је о инклузији миграната реч и који су указали на неке релевантне теме које су у другој фази детаљно и дубински испитане. Други, квалитативни део студије обухватао је фокус групе са наставницима, школским сарадницима и школским менторима, а увиди су допуњени етнографским истраживањем у три школе које је подразумевало посматрање часова и интеракција између локалних ученика и избеглица и неформалне разговоре са ученицима и наставницима. Анализа квалитативних података следила је принципе утемељене теорије и ослањала се на триангулацију података из различитих извора. У излагању налаза најпре је детаљно приказана анализа три школе, као студије случаја, кроз дискутовање релевантних разлика које су повезане са специфичностима њиховог локалног социо-културног контекста. Затим су представљени резултати трансверзалне анализе који су указали на релевантне сличности у сва три контекста и то кроз коментарисање позитивних аспеката процеса интеграције мигрантских ученика са једне стране, и слабих тачака и недостатака овог процеса са друге. На крају, на основу својих увида, аутори формулишу низ препорука за доносиоце одлука и актере укључене у образовни процес.

\*\*\*

**Јелена Живковић** рођена је 1987. године у Београду. Након завршене IX Београдске гимназије „Михаило Петровић Алас“, 2006. године уписала је студије психологије на Катедри за развојну психологију Факултета за педагогију и психологију Московског педагошког државног универзитета у Русији. Студије је завршила 2011. године са просечном оценом 4,97/5 (специјализација – Развојна психологија и психологија узраста), добила је диплому са одличјем и са највишом оценом одбранила дипломски рад „Особине етничког идентитета Срба и Бошњака“. Кандидаткиња је приложила и Решење издато од стране Министарства просвете, науке и технолошког развоја Републике Србије којим се њена диплома признаје као диплома мастер академских студија психологије. Такође је са највишом оценом положила државни испит из психологије. Након тога на истом универзитету уписала је докторске студије психологије (научна област Социјална психологија) и одбранила је докторску тезу „Социјално-психолошке особине међуетничких ставова у Србији“ у септембру 2018. године. Њена докторска диплома призната је од стране Агенције за квалификације Републике Србије као диплома докторских академских студија психологије. Докторска теза кандидаткиње припада области социјалне психологије и усмерена је на испитивање садржаја међуетничких ставова као комплексног социо-психолошког феномена, као и функција и манифестација међуетничких ставова у мултикултуралном српском друштву. Поред тога, описани су фактори који утичу на формирање и развој међуетничких ставова на индивидуалном и групном нивоу међуетничке интеракције у локалном контексту. Спроведено истраживање ослањало се на квантитативну методологију.

Кандидаткиња Јелена Живковић није похађала курс из квалитативне методологије ни на једном нивоу студија, али истиче да је током студија, у оквиру других курсева, као и у оквиру обавезне студијске праксе, изучавала и примењивала квалитативне технике, и то Тест имплицитних асоцијација, социометрију, различите пријективне технике и сл. Иако квалитативне по природи, ове технике по правилу не чине део силабуса из квалитативне методологије и не обрађују се у оквиру квалитативних методолошких уџбеника, јер не полазе од епистемолошких претпоставки квалитативне парадигме и анализа података прикупљених њима се ослања на унапред дефинисане шеме за кодирање. У том смислу, оне нису релевантне за тежиште конкурса. Поред тога, у оквиру обавезних истраживачких радова спроведених током студија примењивала је асоцијативни експеримент који подразумева категорисање слободних асоцијација испитаника (према унапред дефинисаној шеми) пре и након лексичке интервенције, као и методу слободних асоцијација, затим отворена питања унутар анкете, квантитативну анализу садржаја (пребројавање фреквенција атрибуција које су испитаници подвлачили са претходно дефинисане листе особина) и ТСТ тест (*Twenty Statements Test*) на коме испитаници дају отворене одговоре на питања, али се они класификују према унапред дефинисаној шеми. И током истраживања за потребе докторске дисертације кандидаткиња истиче да је користила анкету, (квантитативну) анализу садржаја, класификацију одговора испитаника према унапред дефинисаним категоријама и интервју са представницима етничких група у циљу адаптације тврдњи за једну од коришћених скала. Из разлога споменутих изнад, ниједна од техника које кандидаткиња наводи не чини део силабуса курсева из квалитативне методологије и литературе из ове области па се не може сматрати релевантим за тежиште истраживања дефинисано конкурсом.

Током студија, и на основном и на докторском нивоу, Јелена Живковић била је добитница стипендије за студирање у високошколским установама Руске Федерације додељене од стране Асоцијације дипломаца совјетских и руских факултета из Србије и Црне Горе при Међународном координационом већу за дипломце образовних установа „INCORVUZ-XXI“ – стипендија за основне студије добијена је на основу успеха на градском такмичењу из руског језика у Београду, а стипендија за докторске студије на основу одличног успеха и укупног ангажовања током студија у Москви.

Током докторских студија кандидаткиња је добила стипендију за размену студената у оквиру Еразмус програма и и од фебруара до јуна 2013. године била је на студијском боравку на Факултету за бизнис и информациони менаџмент на Универзитетском Колеџу Гент (Hogeschool Gent) у Белгији (у Русији се овај боравак оцењује као „међународно стажирање). Током студијског боравка положила је све предвиђене испите и извршила неколико истраживачких пројеката везаних за социјално-психолошка питања и културу.

Кандидаткиња је учествовала у међународном истраживачком пројекту за развој глобалне заједнице. Истраживање је спроведено у 25 земаља, укључујући Русију и Србију, а задужење кандидаткиње састојало се у томе да преведе и адаптира коришћени упитник на руски језик и да прикупи податке у Русији.

Јелена Живковић наводи да је током докторских студија, у периоду од септембра 2014. до јуна 2016. године, била као старији предавач ангажована у настави на Московском социјално-педагошком институту у Москви на 12 курсева – Општа психологија, Социјална психологија, Етнопсихологија, Психогенетика, Психологија рода, Основи интеракције на тренинзима, Технике интеракције у игри, Психологија девијантног понашања омладине, Социјално-педагошка виктимологија, Организациона психологија, Психологија пословне комуникације, Психологија социјалног рада – мада није детаљније навела тип и обим ангажовања, нити је приложила било какву потврду о томе. Такође, наводи да је била задужена за менторство семинарских и дипломских радова из различитих области, пре свега опште, развојне и социјалне психологије и да је учествовала у организацији научно-практичне конференције „Наш допринос развоју руског психолошко-педагошког образовања: на 70-годишњицу победе у Великом отаџбинском рату“.

Кандидаткиња такође наводи да je од октобра 2019. године ангажована као асистент са докторатом на Високој школи социјалног рада у Београду, и то на предметима социјална психологија, асоцијално и деликвентно понашање, социјални рад са починиоцима кривичних дела, основи саветовања и психотерапије, као и да је ангажована као секретар организационог одбора на међународном научном скупу „Актуелности у логопедији, окупационој терапији и социјалном раду“ (новембар 2019.) у организацији исте установе. Међутим, није приложила никакав доказ за овај ангажман, а на сајту споменуте установе није могуће пронаћи њено име ни на списку наставног кадра (<https://asp.edu.rs/nastavni-kadar-2/>), ни међу члановима организационог одбора споменуте конференције (<https://asp.edu.rs/organizacioni-odbor-alos19/>).

У марту 2019. године одржала је позвано предавање са темом „Међуетнички ставови у поликултурном простору (на примеру Србије)“ на научном семинару „Култура има значај“ у оквиру Међународне научно-образовне лабораторије за социокултурна истраживања на Националном истраживачком универзитету „Висока школа економије“ у Москви.

Кандидаткиња је у Москви волонтерски била укључена у психолошко саветовање омладине која се суочава са тешкоћама, а пружала је и помоћ страним студентима у психосоцијалној адаптацији на нову културолошку средину (јануар 2012-децембар 2017). У оквиру студентске праксе била је ангажована као помоћник школског психолога у једној основној школи у Москви.

Јелена Живковић има и веома богато радно искуство у сфери превођења. Између осталог, као преводилац за руски језик била је ангажована на бројним догађајима и манифестацијама у Москви од стране различитих организација и компанија из Србије и Русије.

Библиографија кандидаткиње Јелене Живковић састоји се од 18 референци: четири рада у рецензираним руским научним часописима који су одобрени од стране Више атестационе комисије при Министарству науке и високог образовања Руске Федерације (М51); два поглавља у монографијама од националног значаја – једној руској и једној српској (М44); пет радова са конференција штампаних у целини – два са међународне (М33), један са националне и два са Међу-универзитетске конференције младих научника по резултатима истраживања из области педагогије, психологије, социокултурне антропологије (М63); шест саопштења са научних конференција штампаних у изводу – три са међународне (М34), два са националне и једно са Међу-универзитетске конференције младих научника (М64). За учешће на три национале конференције добила је и признање за најбољи рад у секцији. Такође, Јелена Живковић је трећи аутор уџбеника „Стратегијски и оперативни менаџмент“ (коаутори су Слободан Живковић и Ана Живковић; Врњачка Бања: SaTCIP, 2015), али пошто књига не спада у област психологије, неће бити детаљније разматрана у овом реферату. Иначе, библиографија коју је кандидаткиња навела има 6 референци више, јер је пет саопштења са конференција навела два пута – једном као штампана у целини, а једном као штампана у изводу, а навела је у библиографији и једно учешће на националној конференцији на којој је учествовала као експерт у једној од секција, тј. без сопштења. Пошто такво навођење библиографије није уобичајено, Комисија је проценила да саопштења са конференција треба узимати у обзир само једном (нпр. само као штампана у целини), што је начин на који су и све друге кандидаткиње наводиле своје референце.

Увид у садржај радова које је кандидаткиња приложила у конкурсној документацији – што су сви објављени радови са изузетком једног саопштења са конференције у целини и шест саопштења штампаних у изводу – указује на то да само три рада извештавају о емпиријским студијама. Међу њима су две студије које се ослањају на квантитативну методологију и једна која се ослања на асоцијативни експеримент. Са листе приложене библиографије одабрали смо за посебан приказ рад из руског научног часописа, који је одобрен од стране Више атестационе комисије при Министарству науке и високог образовања Руске Федерације (М51).

Живковић, Ј. (2018). Емпиријско истраживање социјално-психолошких особина међуетничких ставова у Србији [Эмпирическое исследование социально-психологических особенностей межэтнических установок в Сербии]. *Интернет часопис „Свет науке“ [Интернет-журнал «Мир науки»]*, (6)1.

У овом раду, заснованом на докторској дисертацији, ауторка приказује емпиријску студију социјално-психолошких карактеристика међуетничких ставова код Срба, Бошњака и Хрвата који живе у Србији, као и повезаност тих карактеристика са различитим социо-психолошким факторима. Резултати истраживања указали су на неке релевантне карактеристике међуетничких ставова код поменутих етничких група: средњи ниво социјалне дистанце и позитивности међуетничких ставова; доминацију стратегије интеграције/мултикултуралности међу Србима и Хрватима и стратегије сепарације међу Бошњацима; доминантно присуство патриотских ставова, релативно висок ниво етничке толеранције и оријентације на мултикултуралну идеологију и низак ниво негативних ставова према имиграцији. Указано је и на разлике у карактеристикама међуетничких ставова код испитаних група које су повезане са тиме да ли група има статус етничке већине или мањине у датом контексту. Утврђено је да међуетнички ставови чине динамичан систем ставова који је јединствен за одређену етничку групу. Издвојени су и главни предиктори социо-психолошких карактеристика међуетничких ставова: верска толеранција и дистанца, етнички и национални идентитет, степен опажене дискриминације, субјективни доживљај повезаности са другим етничким групама, досадашње искуство интеракције са другим групама, прихватање одговорности сопствене групе и спремност на помирење. У дискусији ауторка указује на потребу за развијањем позитивнијих, толерантнијих и социјално блискијих међуетничких ставова у Србији, и то на свим нивоима међуетничких односа.

\*\*\*

**Тијана Никитовић** рођена је 1994. године у Београду. Прву београдску гимназију завршила је 2013. године и исте године уписала је студије психологије на Одељењу за психологију Филозофског факултета у Београду. Дипломирала је 2017. године на истраживачком модулу са просечном оценом 9,04. Мастер студије завршила је годину дана касније, 2018. године, на истом одељењу, са просечном оценом 10, одбранивши рад под називом “Улога симболичких ресурса културе порекла у процесу транзиције младих на школовању у иностранству”, под менторством доц. др Биљане Станковић. Мастер рад припада области социо-културне психологије и ослања се на квалитативни приступ. Докторске студије психологије на Филозофском факултету у Београду уписала је 2018. године и тренутно је на крају прве године докторских студија. Током докторских студија и и рада на докторској дисертацији планира да настави да се из социокултурне перспективе бавим младима и улогом културе у креативним процесима, и то уз ослањање на квалитативни приступ.

Тијана Никитовић је као студенткиња мастер студија (2017-2018), а пре тога као студенткиња основних студија (2015-2017) била стипендиста Министарства просвете, науке и технолошког развоја Републике Србије.

Од почетка 2019. године Тијана Никитовић запослена је на Институту за психологију Филозофског факултета у Београду као истраживач приправник и ангажована је на пројекту „Идентификација, мерење и развој когнитивних и емоционалних компетенција важних друштву оријентисаном на европске интеграције“, који финансира Министарство просвете, науке и технолошког развоја Републике Србије. Досадашњи резултат истраживачког рада на овом пројекту, као и сарадње са са групом истраживача из области филозофије што је омогућило интердисциплинарни приступ истраживању научне заједнице из позиције социјалне епистемологије, јесу два коауторска рада која су у процесу рецензирања – један у врхунском међународном часопису (М21), а један у националном часопису од међународног значаја (М24), као и излагања на међународној конференцији и студентском симпозијуму. Поред тога, кандидаткиња је током 2019. године на Институту за психологију била ангажована на спровођењу структурисаних интервјуа са школским стручним сарадницима у оквиру прве фазе акционог истраживања усмереног на индивидуализовани рад са даровитим ученицима. Током 2018. године била је ангажована као истраживач у НВО Астра - Anti Traﬃcking Action на пројекту „MyWaY – Make it Work for Youth“ у конструкцији психолошког инструмента за испитивање искустава и ставова младих према радној експлоатацији и прикупљању података на терену. Такође је и чланица истраживачког тима за два поднета предлога пројеката на конкурсу Фонда за науку Републике Србије, у оквиру Програма за изврсне пројекте младих истраживача (ПРОМИС) који су тренутно у процесу рецензирања: “Social Heuristics as Epistemic Potential” и “Digital Adolescence: Well-Being and Socioemotional Skills in a Wired World”.

Одмах по упису на докторске студије, Тијана Никитовић била је укључена у извођење наставе на Одељењу за психологију Филозофског факултета у Београду. У јесењем семестру 2019/2020. године је као студенткиња докторских студија ангажована у настави учествовала у осмишљавању и реализацији вежби на курсу „Увод у психологију образовања“ на трећој години основних студија, као и оцењивању предиспитних обавеза студената. Поред тога, у летњем семестру 2017/2018. и 2018/2019. године као студенткиња демонстраторка учествовала је у извођењу вежби на курсу „Увод у квалитативна истраживања“ на првој години основних академских студија, где је под супервизијом пратила и евалуирала квалитативне истраживачке пројекте неколико студентских група (први ангажман је био у склопу праксе на истраживачком модулу, а други у склопу рада на пројекту Министарства просвете, науке и технолошког развоја). Конкретни задаци обухватали су рад са студентима на формулисању истраживачког питања, агенди, интервјуа; прегледање, коментарисање и оцењивање њихових транскрипата и анализа, као и давање повратних информација и учешће у групним дискусијама. Поред тога, кандидаткиња је као менторка укључена у рад квалитативних студентских истраживачких група које су факултативно организоване за студенте каснијих година студија психологије. Додатно педагошко искуство кандидаткиња је стицала у оквиру Семинара психологије у Истраживачкој станици Петница где је још од 2016. године ангажована као стручна сарадница и то у менторисању индивидуалних и групних пројеката полазника (који се често ослањају на квалитативни приступ), као и у организацији и осмишљавању активности у оквиру семинара. Поред тога, кандидаткиња је од 2015. године ангажована као предавачица у фирми БГ Логик и то на припреми кандидата за пријемни испит на Филозофском факултету Универзитета у Београду. Ангажман укључује организацију наставе, реализацију предавања, вођење дискусија и подстицање ученика, као и конструкцију тестова за процену знања психологије и опште информисаности.

Током 2018. и 2019. године кандидаткиња је одржала и четири предавања по позиву у Лабораторији за експерименталну психологију и Истраживачкој станици Петница: „Карактеристике савремене научне заједнице: емпиријски приступ“ (ЛЕП); „Улога симболичких ресурса културе порекла у процесу транзиције младих на школовању у иностранству“ и „Улога позитивних и негативних сећања у изградњи идентитета младих у надолазећем одраслом добу“ (ИС Петница); „Презентација о презентовању“ (ЛЕП и ИС Петница).

Додатно истраживачко и педагошко искуство Тијана Никитовић стицала је и као вишегодишња сарадница у две лабораторије при Одељењу за психологију на Филозофском факултету. У оквиру Лабораторије за развојну психологију је од 2015. године ангажована у планирању и реализацији истраживања, као и раду са млађим члановима. Такође, учествовала је у реализацији неколико пројеката - радила је на обради података и писању извештаја за истраживање о слободном веремену младих у Србији у периоду од октобра до децембра 2015. и током 2018. и 2019. године, као и прикупљању података за међународно истраживање о повезаности ирационалних уверења деце и адолесцената и дистреса у сарадњи са Алберт Елис институтом у јуну 2015. У оквиру Лабораторије за експерименталну психологију (ЛЕП) је од 2014. године учествовала у вођењу и организацији неколико истраживачких група и на тај начин је стицала искуство у раду са студентима, планирању наставе и реализацији истраживања. Уз то, помагала је у наставној и научној делатности Лабораторије у оквиру курсева Психологија опажања, Методологија психолошких истраживања, Когнитивна психологија и Мотивација и емоције, а школске 2017/18. године била је задужена за планирање и организацију трибина ЛЕП-а. Током школске 2019/20. године ангажована је као демонстратор у истраживачкој групи која се бави комплексном когницијом, то јест когнитивним пристрасностима у научној и ненаучној заједници. Од 2019. године, у оквиру Развојно-образовног клуба учествује у промовисању педагошке и развојне психологије млађим студентима. Рад клуба подразумева групне дискусије, размену искустава и знања и подршку у осмишљавању и спровођењу истраживања.

Кандидаткиња је 2019. године похађала Семинар о рецензирању за истраживаче у организацији Центра за промоцију науке. Семинар је био намењен младим истраживачима и бавио се питањем како квалитетно рецензирати научни рад, епистемолошким аспектима писања и рецензирања научних радова, етиком у рецензирању, као и функционисањем специфичних рецензентских мрежа и платформи. Такође током 2019. године похађала је курс за будуће наставнике и стручне сараднике у школама „Филм у настави“ у организацији Центра за образовање наставника Филозофског факултета у Београду, у оквиру ког су обрађене теме медијске писмености, значаја примене филма и начина избора филма за наставу, као и планирања интерактивне наставе која се служи филмом. 2018. године била је учесница међународне летње школе “Migration – Trauma in Transition: Exploring Sociotraumatic Roots of Dealing with Refugees”, у оквиру истраживачке мреже „Trauma, trust and memory“ која је финансијски подржана од стране немачке организације за академску размену ДААД.

Тијана Никитовић је 2015. и 2016. године учествовала у организацији и подршци при реализацији научног скупа “Емпиријска истраживања у психологији”. Порд тога, 2015. године учествовала је на Фестивалу науке и била је ангажована на осмишљавању активности и припрему материјала у склопу штанда психологије, као и интеракцију и информисање посетиоца током трајања Фестивала.

Кандидаткиња се 2019. године постала члан међународне Мреже културних психолога (*Cultural Psychology Network* *– CuPsyNet*) чији је циљ да окупи и пружи институционалну подршку истраживачима и докторандима који раде истраживања у оквиру социо-културне и културно-историјске психологије. Била је и један од организатора састанка ове Мреже који се одвио у новембру 2019. у Београду.

Библиографија кандидаткиње Тијане Никитовић састоји се од 6 референци: два рада са националне конференције штампана у целини (M63) и четири саопштења са научних скупова штампаних у изводу – један са међународне (M34) и два са националних конференција, као и један са регионалне студентске конференције (M64). Поред тога, два коауторска чланка кандидаткиње су у процесу рецензирања – један у врхунском међународном часопису (M21) и један у националном часопису од међународног значаја (M24). Увид у садржај радова тј. саопштења указује на то да је већина радова кандидаткиње оријентисана на квалитативна истраживања. Са листе приложене библиографије одабрали смо за посебан приказ коауторски рад из зобрника са националне конференције (M63).

Никитовић, Т., Петровић, С., Петровић. Љ., Чолић, М. & Жежељ, И. (2018). Улога позитивних и негативних сећања у изградњи идентитета младих у надолазећем одраслом добу. У В. Џиновић и С. Грбић (ур.), *Зборник саопштења са XXIII научне конференције Педагошка истраживања и школска пракса - "Квалитативна истраживања у друштвеним наукама: од личног искуства до социјалних пракси"* (стр. 31-35). Београд: Институт за педагошка истраживања и Институт за психологију Филозофског факултета.

У овом раду представљено је истраживање позитивних и негативних аутобиографских сећања младих у надолазећем одраслом добу и то кроз анализу њихових наратива. Циљ је био да се опишу и интерпретирају основне теме које се јављају у наративима о изузетно позитивним и негативним искуствима младих, као и да се испита да ли се издвојене теме могу повезати са кључним одликама овог специфичног развојног периода које се наводе у постојећој литератури. Ауторке је посебно занимало на који начин су развојне специфичности њихових учесника рефлектоване у врсти искустава која бирају као самодефинишућа и садржају њихових наратива о тим искуствима. Такође, додатно су желеле да испитају да ли се, и у ком погледу, позитивна и негативна сећања разликују по функцијама које могу имати у самодефинисању младих особа. У почетној фази, наративи учесника анализирани су уз ослањање на тематску анализу, а шема кодова и тема развијана је индуктивно. Издвојене теме односиле су се на субјективно значење које су учесници приписивали искуству, а објективни догађаји о којима су извештавали препознати су као релевантан контекст тих искустава. У другој фази анализе ауторке су интерпретирале издвојене теме у контексту теоријских претпоставки о карактеристикама надолазећег одраслог доба. Приказ издвојених тема указује на то да у наративима учесника доминирају теме одрастања, развијања осећања одговорности за себе и друге и спознавања тога ко су и које је њихово место у свету. Ауторке закључују да се идентификована значења која су позитивна и негативна сећања носила за учеснике у овом истраживању могу интерпретирати као манифестације њихове основне функције истраживања идентитета, што је уједно и кључна одлика надолазећег одраслог доба као развојног периода. Поред тога, истичу да налази истраживања говоре у прилог тези да адекватно обрађена негативна сећања могу допринети развоју позитивније слике о себи, те да могу бити пођеднако идентитетски значајна као и самодефинишућа позитивна сећања.

\*\*\*

**Милица Скочајић** рођена је 1992. године у Приштини. Студије психологије на Одељењу за психологију Филозофског факултета у Београду уписала је 2012. године и дипломирала је 2016. године са просеком 8,77. Исте године на Одељењу за психологију Филозофског факултета у Београду уписала је мастер студије и завршила их је годину дана касније, 2017. године, са просеком 10, одбранивши рад под називом „Психосоцијални аспекти искуства абортуса – анализа абортуса као личног доживљаја“. У питању је квалитативно истраживање које се методолошки ослањало на интерпретативно феноменолошки приступ. Докторске студије психологије на Филозофском факултету у Београду кандидаткиња је уписала исте године и тренутно је на крају друге године докторских студија. На седници Наставно-научног већа Филозофског факултета од 26. децембра 2019. године одобрена јој је одбрана предлога докторске дисертације под називом „Вантелесна оплодња из перспективе жена – лична искуства у оквиру друштвених значења“. Планирано истраживање има квалитативни нацрт и ослања се на технике интерпретативне феноменолошке анализе у комбинацији са квалитативним техникама које потичу из феминистичке традиције.

Милица Скочајић је од 2017. до 2019. године као истраживачица била запослена у Центру за истраживање јавних политика и била је ангажована на два пројекта усмерена на актуелна друштвена питања: „Млади и вршњачко насиље: Како од пасивних посматрача створити агилне грађане?“ и „Гиг економија у Србији: ко су дигитални радници и раднице из Србије и зашто раде на глобалним платформама?“. Истраживачке активности подразумевале су организацију и спровођење свих корака и квалитативне и квантитативне студије – од прегледа литературе и теоријске контекстуализације истраживања, преко спровођења интервјуа и фокус група и квалитативне тематске анализе тј. састављања и дистрибуирања анкете и статистичке анализе, па до приказа резултата и излагања на конференцијама. Поред тога, од 2018. до 2019. године била је ангажована у Друштву истраживача у образовању као сарадница на пројекту „Адаптација оквира за праћење инклузивног предшколског образовања у Србији“ и спроводила је истраживачке задатке у свим фазама пројекта – од прегледа европских и националних оквира који регулишу инклузивно рано васпитање и образовање, преко превода и прилагођавања инструмената, до спровођења испитивања. Током 2018. године била је ангажована и у Центру за женске студије као сарадница на пројекту „Друштвено-економске и политичке промене у Србији и питање родно заснованог насиља“ и то на различитим пословима – од прегледа литературе до анализе и представљања резултата (један од продуката овог рада је чланак који је тренутно у процесу рецензирања у националном часопису). Током 2017. године била је ангажована и као сарадница на пројекту „Култура рађања и партнерски односи у Србији“ који је спровео Институт за социолошка истраживања и то на истраживачким пословима који су подразумевали конструкцију инструмената (на основу претходно спроведених квалитативних истраживања) и анализу и писање резултата (један од продуката овог рада је чланак објављен у часопису са Ерих листе). Додатно истраживачко искуство стицала је и као сарадница на истраживању „Стереотипи наставника о ученицима из маргинализованих група: потврда дводимензионалног модела“ (крајем 2017. године) где су јој задужења била посматрање часа у нижим разредима основне школе у складу са протоколом, успостављање интерсубјективне сагласности са другим истраживачима и интервјуисање учитељица.

Милица Скочајић добитница је две награде за свој истраживачки рад: 2017. године добила је Награду за најбољи рад у области људске безбедности на наградном конкурсу „Светлана Ђурђевић Лукић“ за рад на тему личне безбедности на интернету (рад је и објављен у зборнику Центра за истраживање јавних политика); 2019. године добила је, за нацрт свог доктората, MAXQDA Honorary mention award на конкурсу #ResearchforChange Grant који је био усмерен на најбоље квалитативне истраживачке пројекте који воде оснаживању жена.

Од маја 2019. године Милица Скочајић запослена је као психолошкиња и наставница психологије у Гимназији Руђер Бошковић у Београду. Током зимског семестра 2018/2019. године била је ангажована као студенткиња докторандкиња у настави на курсу Увод у психологију образовања, на Одељењу за психологију Филозофског факултета у Београду. Поред тога, кандидаткиња је као менторка укључена у рад квалитативних студентских истраживачких група које су факултативно организоване за студенте каснијих година студија психологије. Од октобра 2018. до септембра 2019. године била је ангажована као сарадница у настави на Одељењу за психологију Факултета за медије и комуникације Универзитета Сингидунум, на групи предмета Развојна психологија. Сви ови педагошки ангажмани подразумевали су учесталу комуникацију и менторски рад са ученицима/студентима, припрему и реализацију часова, односно предавања, осмишљавање посебних програма и оцењивање и праћење напретка ученика/студената. Додатно педагошко искуство кандидаткиња је стицала у оквиру Семинара друштвено-хуманистичких наука у Истраживачкој станици Петница где је још од 2014. године ангажована као стручна сарадница и менторка у квалитативним истраживањима полазника. Ангажман у Петници подразумева осмишљавање и реализацију предавања и радионица, развијање осетљивости код полазника на актуелна друштвена питања, осмишљавање истраживачких тема и контнуиран менторски рад са полазницима у спровођењу истраживања, анализи и представљању података.

Библиографија кандидаткиње Милице Скочајић састоји се од 6 референци: једног чланка објављеног у истакнутом међународном часопису (М22), једног чланка у националном часопису са ЕРИХ листе (М51), једног рада штампаног у целини у зборнику са националне конференције (М63) и три саопштења са научних скупова штампаних у изводу – два са међународних (М34) и једно са националне конференције (М64). Поред тога, два чланка су у процесу рецензирања – један у националном часопису међународног значаја (М24) и један у врхунском часопису националног значаја (М51). Увид у садржај радова указује на то да део радова кандидаткиње (оба чланка објављена у часописима) извештава о квантитативним студијама у које су или интегрисане неке квалитативне технике (интервју и анализа садржаја) или полазе од претходних квалитативних истраживања, док део радова (текст из зборника са конференције и два чланка која су у процес рецензирања) извештава о квалитативним студијама. Са листе приложене библиографије одабрали смо за посебан приказ коауторски рад из истакнутог међународног часописа у коме је кандидаткиња први аутор (М22).

Skočajić, M., Radosavljević, J., Okičić, M., Janković, I., & Žeželj, I. (2019). Boys Just Don’t! Gender Stereotyping and Sanctioning of Counter-Stereotypical Behavior in Preschoolers. *Sex Roles*. 1-10. <https://doi.org/10.1007/s11199-019-01051-x>

У овом раду аутори су се бавили испитивањем родних стереотипа и сакционисања атипичног родног понашања код деце предшколског узраста. Приказано истраживање имало је за циљ да испита родну стереотипизацију у три различита домена (боје, играчке и свакодневни објекти који се типично посматрају као маскулини/феминини), склоност ка санкционисању атипичног родног понашања дечака и девојчица, однос између стереотипизације и санкционисања, као и родне и старосне разлике у погледу склоности ка родној стереотипизацији и санкционисању атипичног родног понашања. Истраживачка процедура подразумевала је индивидуалне интервјуе са 100 девојчица и дечака узраста 3-4 и 6-7 година који су категоризовали слике маскулиних/фемининих боја, играчака и предмета и одговарали на питања истраживача о својим вршњацима који се играју родно нетипичним играчкама. Одговори деце добијени у интервјуима су кодирани и затим квантификовани како би се учинили погодним за даље статистичке анализе. Налази су указали на то да је код играчака родна стереотипизација најизраженија, иако и боје и свакодневни предмети деца такође препознају као родно специфичне. Поред тога, старија деца предшколског узраста су склонија родној стереотипизацији. Склоност ка родној стереотипизацији, и то специфично маскулиних стимулуса, је израженија код дечака него код девојчица, а старија група дечака је и најсклонија да санкционише родно атипично понашање. Такође, родно атипично понашање је санкционисано чешће уколико је присутно код дечака. Показало се и да су процеси родне стереотипизације и санкционисања снажно повезани. Аутори закључују да су деца у раном предшколском узрасту не само свесна родних норми, већ су спремна и да санкционишу своје вршњаке уколико се не понашају у складу са њима. Ове тенденције су посебно изражене код дечака. На крају, указано је на неке практичне импликације ових налаза и препознат је значај родитеља и наставника, као и индустрије производње и рекламирања играчака, како за даље јачање и репродуковање родних норми, тако и за њихову потенцијалну релативизацију и преипистивање.

\*\*\*

**Закључна оцена о кандидаткињама**

На основу увида у биографије, библиографије и пратећу конкурсну документацију кандидаткиња Комисија је закључила да свих пет кандидаткиња испуњава све услове за избор у звање асистента за ужу научну област Општа психологија. Међутим, научно-истраживачки и педагошки рад кандидаткиња Јелене Блануше и Јелене Живковић не одговара траженом тежишту истраживања – Квалитативна истраживања, будући да су њихова научна продукција и досадашње педагошко искуство доминантно усмерени на квантитативни и експериментални приступ, односно квалитативни приступ у њиховом досадашњем раду не фигурира на било какав релевантан начин. Научно-истраживачки рад и педагошко искуство преостале три кандидаткиње, Сање Грбић, Тијане Никитовић и Милице Скочајић, у потпуности одговара дефинисаном тежишту истраживања – Квалитативна истраживања. Увид у њихов рад указује на то да је реч о изузетним кандидаткињама које имају веома богато истраживачко и педагошко искуство у траженој области, посебно ако узмемо у обзир да су оне на самом почетку својих академских каријера: Сања Грбић показује изузетан успех током свих нивоа образовања, укључујући курсеве из квалитативне методологије, има веома богато истраживачко искуство (као истраживач учествовала је у 12 међународних и националних пројеката, од тога је у њих 5 примењивала квалитативну методологију) и доследно је оријентисана на квалитативна истраживања у досадашњим публикацијама; Тијана Никитовић, иако тек на почетку докторских студија, има значајно и истраживачко и педагошко искуство, као и вишегодишњи активни ангажман у две лабораторије при Одељењу за психологију на Филозофском факултету; Милица Скочајић такође има богато истраживачко и педагошко искуство, као и објављен чланак у истакнутом међународном часопису. На основу анализе свих релевантних чињеница Комисија се одлучила да предложи кандидаткињу Сању Грбић и то на основу њеног богатог истраживачког искуства током ког се опробала у коришћењу низа квалитативних метода и техника, чињенице да је одбранила предлог докторског пројекта чија израда је у току (који представља комплексно квалитативно истраживање у коме комбинује различите квалитативне методолошке приступе), и доминатно квалитативне оријентације досадашњих публикација.

\* \* \*

На основу свих изнетих података Комисија констатује да од пријављених кандидаткиња Сања Грбић задовољава све услове за избор у звање асистента за ужу научну област Општа психологија – тежиште истраживања Квалитативна истраживања. Стога, предлажемо Изборном већу Филозофског факултета да кандидаткињу Сању Грбић изабере у звање асистента за ужу научну област Општа психологија – тежиште истраживања Квалитативна истраживања, са 50% пуног радног времена, на одређено време од три године.

У Београду, 10.01.2020.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Биљана Станковић, доцент

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александар Бауцал, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Невена Буђевац, доцент

Учитељски факултет, Универзитет у Београду