**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**БЕОГРАД**

Одлуком Изборног већа Филозофског факултета у Београду изабрани смо у Комисију за припрему извештаја о кандидатима који се пријаве на конкурс за избор ванредног професора за ужу научну област Општа педагогија са методологијом и историја педагогије на Одељењу за педагогију и андрагогију. На конкурс, објављен у листу „Послови“ од 13.11.2019, пријавио се један кандидат – др Александра Илић-Рајковић. Пошто смо проучили поднету документацију и радове кандидата, у могућности смо да Изборном већу поднесемо следећи

**И З В Е Ш Т А Ј**

Др Александра Илић-Рајковић рођена је 1975. године у Крушевцу где је похађала основну школу и гимназију. Студије педагогије завршила је на Филозофском факултету у Београду 2000. године са просечном оценом 8,75 и оценом 10 на дипломском испиту. Магистарску тезу *Национално васпитање у школама Србије (1878-1918)* одбранила је на Филозофском факултету у Београду 2007. године. Израда докторске дисертације, под менторством проф. др Љубомира Коцића, на тему «Радна школа у Србији (1880-1940)» одобрена је 2009. године. Докторску дисертацију одбранила је 4.11.2013. године пред комисијом у саставу: проф. др Љубомир Коцић, проф. др Наташа Вујисић Живковић, доцент др Биљана Бодрошки Спаиросу и проф. др Светозар Дунђерски.

Од 2000. године ради на Одељењу за педагогију и андрагогију Филозофског факултета у Београду најпре у звању асистента приправника, а потом у звању асистента за предмете Општа историја педагогије (Историја педагошких идеја) и Национална историја педагогије (Развој школства и педагогије у Србији). У звање доцента за ужу научну област Општа педагогија са методологијом и историја педагогије први пут изабрана је први пут 2014. године.

Учествовала је у реализацији научноистраживачких пројеката: *Образовање – подстицај друштвеној и економској трансформацији Србије* (2002–2004. године, Институт за педагогију и андрагогију Филозофског факултета у Београду) и *Образовање и учење – претпоставке европских интеграција* (2005–2010, Институт за педагогију и андрагогију Филозофског факултета у Београду). Од 2011. године ангажована је на пројекту *Модели процењивања и стратегије унапређивања квалитета образовања* (Институт за педагогију и андрагогију Филозофског факултета у Београду). Сарадник на пројекту Regional Research Promotion Program: *Figuring Out the Enemy: Re-imagining Serbian-Albanian Relations* (2014-2015) (Институт за филозофију и друштвeну теорију).

Поднела је саопштење на међународном научном скупу *Педагошка истраживања и школска пракса – Квалитативна истраживања у васпитању и образовању* у организацији Института за педагошка истраживања, Београд, 2015. (саопштење: „Фронетички истраживачки приступ образовању за лидерство и пример Георга Кершенштајнера“); на међународном научном скупу: *Politics of enmity: can nation ever be emanciplatory* у организацији Института филозофију и друштвену теорију, Београд, 2016 (саопштење: „Replacing pencil by the rifle: the discourse of the nation and textbooks in Serbia before Balkan wars“); на научном скупуThe Presentation of Friends and Enemies in Schoolbooks у организацији Internationall Society for Historical and Systematic Research on Schoolbooks, Београд, 2009 (саопштење: “ 'We and others' in the Textbooks for Elementary school in Serbia at the end of XIX and the beginning of XX century“); на националном научном скупу *Античка драма* у организацији Асоцијације за класичне студије, Београд, 2016. (саопштење: „Педагошко читање Теренцијеве комедије Браћа“); на Националниом научном скупу Сусрети педагога 2016, у организацији Института за педагогију и андрагогију Филозофског факултета и Педагошког друштва Србије, Београд (саопштење: „Употреба уџбеника у настави и квалитет васпитно-образовног процеса: преглед истраживања“); на међународном научном скупу *14th IARTEM Conference, Changing media – changing schools?* у организацији University Lusofona, Лисабон, 2017 (саопштење: „Board games and acquiring knowledge of history: research in university teaching“); на скупу националног значаја *Образовне промене у Србији: изазови и перспективе* у организацији Института за педагошка истраживања, Економског факултета Универзитета, Завода за унапређивање образовања и васпитања и Завода за вредновање квалитета образовања и васпитања у Београду 2017 (саопштење: Образовање за „заузимљивост“ – предузетништво и активно грађанство у основној школи из историјске перспективе).

Др Александра Илић-Рајковић до сада је објавила преко 40 радова у научним часописима, тематским зборницима и зборницима радова са научних скупова и монографију о раду Педагошког друштва Србије. Предмет анализе у овом извештају биће одабрани радови кандидата објављени од 2014. године, односно од избора у звање доцента.

1. **Илић Рајковић, А. (2019). Оснивање и делатност Педагошког друштва Србије.** Београд: Институт за педагогију и андрагогију, Педагошко друштво Србије.

Монографија *Оснивање и делатност Педагошког друштва Србије* садржи 300 страница основног текста (609 619 карактера са размацима) са 20 фотографија, попис извора и литературе, три прилога и резиме на енглеском језику. У раду је примењен хронолошко-проблемски приступ а истраживање је базирано на објављеним и на необјављеним изворима који се чувају у Архиву Србије и у архиви Педагошког друштву Србије која до сада није коришћена. У седам поглавља уз увод и закључак разматран је развојни пут Педагошког друштва од оснивања до данас. У првом поглављу начињен је осврт на удружења која су означена као претече Педагошког друштва – Филозофско педагошко друштво које је основано 1898. године и Академско педагошко друштво које је основано 1910. године. Указано је на допринос ових друштава развоју педагошке науке. Документација о основању Академског педагошког друштва, које су иницирали студенти педагогије Филозофског факултета у Београду уз помоћ свог професора педагогије др Стевана Окановића, први пут је објављена и коришћена као историјски извор управо у овој монографији. Оснивањем Педагошког друштва у Београду на иницијативу др Милана Шевића 1924. године започето је у пуном смислу речи научно и стручно удруживање педагога у Србији и у раду му је посвећено друго поглавље. Централно место у монографији има рад Педагошког друштва НР Србије од 1949. године. Делатност Друштва приказана је кроз неколико периода који су дефинисани према променама у организационој структури Друштва и према доминантним активностима које су карактерисале рад Друштва у појединим етапама његовог развоја. Педагошко друштво НР Србије основано је 1949. године, удружење је трансформисано у Савез педагошких друштава СР Србије 1977. године, старо устројство јединственог друштва враћено је 1992. године под називом Педагошко друштво Србије.

Педагошко друштво је јавно иступало као глас струке и науке, a с обзиром на јак уплив и контролу државе и Комунистичке партије, како на плану формалних тако и на плану неформалних облика васпитно-образовног рада у послератним деценијама, у раду је посебна пажња усмерена одговору на питање: како су педагози кроз дискусије интерпретирали и операционализовали те захтеве. Такође, значајна пажња посвећена је и питањима: како је Друштво артикулисало проблеме који су произилазили из примене одређених захтева просветне политике у пракси и шта је поводом њих предузимало. Дискусије које је Друштво организовало као одговор на позив за јавну расправу биле су отворене за јавност, присуствовало им је по више десетина заинтересованих. Транскрипти одређеног броја дискусија објављену су у *Настави и васпитању,* док је већина сачувана у архиви Педагошког друштва. У раду се ови анализирају као примарни историјски извори који омогућавају сагледавање образовних реформи *изнутра,* тј. из перспективе оних који су били непосредни носиоци и учесници у тим реформама.

Друштво је садржаје који су достављани на јавне расправе интерпретирало у оквирима прокламоване идеологије – марксизма-лењинизма и са становишта да су педагошка наука и струка неопходни фактори у креирању и спровођењу образовних реформи. Критичка запажања која је Друштво износило у наведеном интерпретативном оквиру научно-педагошки су аргументована и допуњена предлозима решења за превазилажење запажених недостатака.

Педагошко друштво Србије је учествујући у јавним расправама доприносило реформама, а у исто време се и позиционирало унутар дискурса образовне политике као један од актера чији се глас чује и уважава. Од стране доносиоца одлука, Друштво је било препознато као стручна организација од које се очекивало да да процену и мишљење о различитим питањима у вези с специфичнијом васпитно-образовном проблематиком, као што су наставни програми за поједине наставне предмете, правилници којима се регулишу поједини сегменти рада васпитно-образовних установа, пројекти чији је наручилац државна институција и сл. О томе сведочи сачувана документација у архиви Друштва. Такође, Друштво је имало своје представнике у просветним телима, различитим комисијама, управним одборима и жиријима за доделу награда. Делатност Педагошког друштва карактерише и доследно чување позиција педагошке науке и струке и континуирано залагање за то да се повећава број радних места за педагоге. Издавачка делатност Друштва представља још једно подручје којем је у раду посвећена пажња, а приложена је и библиографија дела у издању Друштва. Часопис *Настава и васпитање* представљао је платформу за научно разматрање појединих педагошких тема, за дискусије, извештавање о раду Друштва, афирмацију педагошког подмлатка итд.

У закључном делу рада констатовано је да се Педагошко друштво у Србији ангажовало се у вези с готово свим формама институционализације педагогије као науке, као што су конституисање педагогије као универзитетске научне и студијске дисциплине, развој стручног профила педагога, развој научноистраживачких институција, педагошко образовање васпитача и наставника, стручно усавршавање педагога, издавачка делатност.

У монографији су представљена систематизована сазнања о вишедеценијској делатности Педагошког друштва и његовом доприносу педагошкој теорији и васпитној пракси која су од значаја не само за разумевање настанка, делатности и значаја Педагошког друштва, већ и за педагошку науку, а посебно за историју педагогије.

1. **Илић Рајковић, А. (2019). Сто осамдесет година продукције уџбеника у Србији** у А. Пешкан, Ј. Стевановић (ур). *Уџбеник: стара тема пред изазовима савременог доба*. Београд: Институт за педагошка истраживања, 29-52.

У раду је сагледан развој продукције уџбеника за основне школе у Србији у распону од сто осамдесет година. У уводном делу је констатовано да се историја уџбеника, као књига које су намењене учењу и подучавању, у Србији може се пратити од 1597. године века када је штампан буквар Саве Дечанца. Почетном годином продукције уџбеника за основне школе у Србији у раду се сматра 1838. када је расписан први државни конкурс за уџбенике. Посматрајући уџбеник као продукт сложене контекстуалне мреже у којој се преплићу наука, друштво, политика, педагошки идеали, образовање, издаваштво, курикулум, у раду је продукција уџбеника у протеклих сто осамдесет година сагледана кроз седам периода. Периоди су дефинисани према томе како су главни актери ових процеса тумачили улогу уџбеника у тада савременом образовању. Први период, који траје од 1838. до 1845. године обележен је активностима око продукције првих уџбеника у Србији. Други период који траје до 1863. године обележавају прва преиспитивања садржаја у уџбеницима и покушаји да се реалним знањима да више места у образовним садржајима. За овај период карактеристичне су борбе између носиоца моћи које су се са променљивим исходима настављене и усложњаване у наредним периодима. Великим реформски захватима у области образовања који су започети 1863. године били су обухваћени у уџбеници. У наведеном периоду објављени су први уџбеници по реформисаном правопису и значајних педагошких и дидактичких квалитета. Наведени период траје до 1880. када започиње модернизација и на плану образовања у оквиру које је уведена школска обавеза, повећава се друштвена мобилност образованих, ради се на даљем педагошко-дидактичком унапређењу наставе. У овом периоду основан је Главни просветни савет који између осталог развија критеријуме за процену квалитета уџбеника и доноси прве правилнике о изради и објављивању уџбеника. Упоредо са ширењем школске мреже и повећањем броја ученика шири се и тржиште уџбеника па се у овом периоду разматра и дилема приватни и-или државни издавачи уџбеника. Радикални преокрет у односу према уџбеницима настаје између два светска рата када су под утицајем покрета за радну школу уџбеници готово искључени из наставе, а тржиште је либерализовано. Преокрет настаје 1945. године када уџбеник постаје инструмент државне идеологије утемељене на лењинизму-марксизму и самоуправном социјализму. Почетком осамдесетих година започета су и прва научна истраживања уџбеника у Србији. Овај период завршава се 2003. године када се уводи либерализација тржишта уџбеника на чијем уређивању се и даље ради. У завршном делу рада изнет је низ питања за даља истраживања уз констатацију да се да се разумевање улоге и места уџбеника у друштвеном и политичком контексту не исцрпљује увидом у његову продукцију, већ се уџбеник као посредник колективно креираних система знања може разумети тек када се сагледа у, подједнако сложеним, контекстима трансмисије и контекстима рецепције.

**3. Илић Рајковић, А. (2015). Реформа продужних школа у Минхену и утемељење дуалног система стручног образовања.** *Настава и васпитање*, 64(1), 117-130.

Реформа средњег стручног образовања у Србији усмерена је ка увођењу тзв. дуалног система средњег стручног образовања. У раду се разматра порекло и прва концепција савременог облика овог система образовања. Дуални систем средњег стручног образовања утемељен је у оквиру реформи продужних школа у Немачкој крајем XIX века, којима је у Минхену руководио Георг Кершенштајнер. У уводном делу рада приказана је укратко биографија овог немачког педагога са посебним освртом на период с почетка његовог реформаторског рада када је постављен за директора свих школа у Минхену. У првом делу рада приказан је шири економски и друштвени контекст Немачке крајем XIX века који је, поред високог економског и привредног раста, изнедрио и проблем радничке омладине. Тај проблем јесте и непосредни узрок за промишљања о образовној реформи која ће се најпотпуније остварити управо кроз реформу продужних школа. У централном делу рада разматра се реформа продужних школа у Минхену са теоријског, и са аспекта реализације. У раду се указује на то да је основни циљ образовања у продужним школама према Кершенштајнеровом педагошком концепту развој моралног карактера ученика, будућих грађана. Наведени циљ операционализован је кроз три задатка из три домена образовања: индивидуално, социјално и државно-грађанско образовање. У раду се разматра сваки од наведених домена, како у теоријском смислу, тако и из перспективе организације наставе и улога учесника: ученика, наставника, послодаваца и општина. На крају рада учињен је осврт на опште ефекте ове реформе и на јавну дискусију која је у Немачкој покренута тим поводом. Ефекти су били задовољавајући, а у дискусију су били укључени сви релевантни фактори који су имали подељена мишљења о самом концепту као и о њеним ефектима. У закључном делу рада указано је на неопходност проучавања минхенске реформе и Кершенштајнеровог педагошког концепта, посебно у државама које реформишу систем стручног образовања, зарад бољег разумевања сопствених реформских подухвата.

1. **Илић Рајковић А., Малинић Д. (2016). Настава оријентисана на ученика као основа рада прве огледне школе у Србији.** *Педагогија* 71(4), 475-487.

У уводном делу рада представљени су основни подаци о оснивању прве огледне основне школе у Југославији и указано је на основне карактеристике контекста у којем је она почела са радом. Прва генерација ученика огледне школе уписана је 1935. године. Настава је у овој школи била заснована на идејама нове школе, које су у то време већ биле широко прихваћене од стране југословенских педагога и учитеља, па је и њено оснивање у стручној јавности означавано као догађај од изузетног значаја. У централном делу рада анализиране су карактеристике наставног рада у огледној школи на основу шест текстова – прилога из праксе које је Јелена Димитријевић, учитељица у овој школи, објављивала у часопису *Учитељ*, у периоду од 1936-1940. године, а у којима је представила рад са ученицима једне генерације током три разреда. Поред наведених прилога, разумевању наставног рада у овој школи допринео је и извештај о двогодишњем раду ове школе. То су готово једнини извори који су до данас сачувани о настави у овој школи. У централном делу рада приказани су најпре резултати квантитативне и квалитативне анализе дискурса прилога из историјске перспективе, а потом су добијени подаци интерпретирани из перспективе савремених аутора. Проблему проучавања приступљено је из херменутичке перспективе. Запажања из савременог угла изнета су у односу на: наставни приступ-усмереност у настави; улоге ученика и наставника; социо-емоционални контекст наставе и дидактичко-методичке подстицаје. У закључном делу рада указано је прво, на недовољност извора који су анализирани, потом су резимирани основни резултати анализе. Закључује се да је учитељица Јелена Димитријевић организовала рад на часу по принципима наставе усмерене на ученика, наставе која активира различите потенцијале и могућности ученика, у окружењу које је блиско свакодневном животу ученика и у коме они имају могућност да изнесу своја искуства везана за тему рада. У записима доминира активност ученика, а разговор представља подлогу различитих наставних активности, што се сматра пожељним и у условима савремене школе.

**5. Илић Рајковић, А. и Сенић Ружић, М. (2016). Проучавање уџбеника и педагошка прошлост: приказ савремених методолошких приступа.** *Настава и васпитање*, 65(3), 555-568.

У раду су представљене савремене теоријско-методолошке претпоставке историјско-педагошког проучавања уџбеника које су засноване на схватању уџбеника као социокултурног медија и на концептима културе школе и „граматике“ школовања. У првом делу рада, уџбеник је дефинисан као медиј социокултурног знања који репрезентује слику датог друштва која је на многе начине филтрирана, преструктурирана и контролисана. У централном делу рада представљене су методолошке смернице за шире разумевање уџбеника на темељима наведених теоријских претпоставки. Сугерише се да у проучавању уџбенику треба приступати из две перспективе: „према споља“ и „према унутра“. Приступити уџбенику „према споља“ значи узети у обзир разноликост контекста школског уџбеника што подразумева прикупљање података о процесима креирања и употребе уџбеника као што су: продукција (селекција, легитимизација и педагошко-дидактичка трансформација социокултурног знања), трансмисија и рецепција. Приступ уџбенику „према унутра“ односи се на оквир за проучавање унутрашње организације уџбеника. У закључном делу рада указано је на могуће доприносе изучавања уџбеника у домену педагошке прошлости као што су сазнања о педагошким концепцијама, историји школе, процесима културне трансмисије, механизмима контроле процеса образовања, дидактичким иновацијама, историји наставних предмета, итд.

Др Александра Илић-Рајковић учествује у раду факултетских и одељенских комисија. Била је члан радне групе за самоевалуацију Одељења за педагогију и андрагогију у оквиру самоевалуцаије Филозофског факултета. Извештај о самоевалуацији Одељења радна група припремала је током 2015. године. Координатор је докторских и мастер студија на групи за педагогију. У том својству била је члан радне групе Филозофског факултета за израду предлога Правилника за мастер и правилника за докторске студије 2016. године. У сарадњи са секретаром групе за педагогију, 2018. године, израдила је извештај о постигнућима студената докторских студија на групи за педагогију, на основу којег је отворена дискусија о унапређењу квалитета ових студија. Од 2018. године представник је групе за педагогију у факултетској Комисији за студентска питања. Учествовала је у креирању и реализацији обележавања јубилеја 125 година Катедре за педагогију. За ту прилику руководила је истраживањем архивске грађе које је резултирало и новим сазнањима о прошлости Катедре за педагогију, аутор је изложбе поводом овог јубилеја и учествовала је саопштењем на свечаној седници која је том приликом одржана.

Члан је међународног професионалног удружења ESREA (European Society for Reaserch on the Adult Education). Члан је програмског одбора годишњег националног научног скупа Сусрети педагога за 2015, 2016, 2017, 2019. године, који организује Одељење за педагогију и андрагогију у сарадњи са Педагошким друштвом Србије.

Др Александра Илић Рајковић председник је 19 комисија за оцену и одбрану дипломских и мастер радова на групи за педагогију Одељења за педагогију и андрагогију. Од наведеног броја, одбрањена су 3 дипломска и 11 мастер и радова а у току је израда 5 мастер радова студената уписаних 2018. и 2019. године. Илић Рајковић била је члан у 10 комисија за одбрану мастер радова на Одељењу за педагогију и андрагогију, члан комисије за оцену и одбрану једног мастер рада на Одељењу за историју и члан комисије за оцену и одбрану докторске дисертације (Јанковић, М. (2016). *Вељко Рамадановић: биографија филантропа националног, и просветног радника*: докторска дисертација Универзитет у Београду, Филозофски факултет, Одељење за историју) на Одељењу за историју Филозофског факултета у Београду. Ментор је двема кандидаткињама на докторским студијама: Милица Секуловић – уписана 2018. године и Ђурђа Максимовић – уписана 2019. године.

Успешно реализује наставу на основним студијама из предмета Историја педагошких идеја, Развој педагогије у Србији и Историја школства у Србији, као и на предметима Историја националне педагогије и Општа историја педагогије на мастер студијама. Учествује у осмишљавању наставних материјала за наставу одабиром и превођењем релевантних текстова са енглеског и немачког језика. У настави користи савремене методе рада, додатно се ангажује око организације посета студената музејима и архивама, остварује ефикасну комуникацију са студентима, континуирано прати рад студената, подстиче и укључује студенте у истраживачки рад (индивидуални и групни). Редовно обавља консултације са студентима, пружајући адекватну повратну информацију. Подстиче студенте мастер и докторских студија на активно учешће у стручној и научној заједници што је до сада резултирало и са два саопштења на научним скуповима, једним прилогом у тематском зборнику и са два рада у часопису *Педагошки зборник* Универзитета у Новом Саду. Просечна оцена добијена у поступку редовног студентског вредновања наставе је 4.8. Тиме се потврђују напред изнете позитивне оцене њеног укупног педагошког рада.

На основу изнетог комисија сматра да Александра Илић Рајковић испуњава све услове за избор у звање за које конкурише, те стога предлаже Изборном већу Филозофског факултета да је изабере у звање ванредног професора за ужу научну област Општа педагогија са методологијом и историја педагогије на Одељењу за педагогију и андрагогију са пуним радним временом на одређено време од пет година.

У Београду, 13.12. 2019.

КОМИСИЈА

Проф. др Наташа Вујисић Живковић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Радован Антонијевић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Светозар Дунђерски

Филозофски факултет Универзитета у Новом Саду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_